皇胤赋
夏侯玄 (WeiJin)
览二仪之上礼，本人伦之大纪。道莫隆于后辟，统莫泰于宗祀。伊皇衢之光赫，享乾祗之元祉，在太和之五载，肇皇储之盛始。时维孟秋，和气淑清。良辰既启，皇子诞生，尔乃发恺悌之明诏，振隆恩之丰沛。殊惠洽乎黎民，崇施畅于无外。爵群兆以布德，赦殊死以崇仁。黔首咏而齐乐，愿皇祚之日新。